চোট সারিয়ে মাঠে ফিরছেন শ্রেয়স! কবে?

ওয়েব ডেস্ক : ক্যাচ নিতে গিয়ে ঘাড়ে চোট পেয়েছিলেন শ্রেয়স আইয়ার (Shreyas Iyer )। তার পর থেকেই মাঠের বাইরে ছিলেন তিনি। কিন্তু কবে আবার তিনি ফিরবেন মাঠে? তা নিয়ে প্রশ্ন উঠছিল। সূত্রের খবর, ফিট হয়ে উঠছেন আইয়ার। নতুন বছরেই তাঁকে মাঠে খেলতে দেখা যেতে পারে।

সম্প্রতি বেঙ্গালুরুর সেন্টার অফ এক্সেলেন্সে রিহ্যাবের জন্য গিয়েছিলেন শ্রেয়স (Shreyas Iyer )। সেখানে তাঁর চোট কেমন অবস্থায় রয়েছে তা পরীক্ষা করে দেখা হয়। সঙ্গে তিনি ব্যাটিং করতে পারছেন কি না সেটাও দেখা হয়। সূত্রের খবর, দুটোর রিপোর্টই বেশ সন্তোষজনক। ফলে ভারতীয় তারকা ব্যাটারকে দ্রুত আবার মাঠে ব্যাট করতে দেখা যাবে বলে মনে করা হচ্ছে।

আরও খবর : টেস্ট দলের কোচের পদ থেকে সরছেন গম্ভীর! কী জানাল BCCI

মুম্বই ক্রিকেট অ্যাসোসিয়েশনের এক কর্তা বলেছেন, আগামী ৩ ও ৬ জানুয়ারি বিজয় হাজারেতে (Vijay Hazare Trophy) মুম্বইয়ের হয়ে খেলতে দেখা যেতে পারে শ্রেয়স আইয়ারকে। তবে সেটা ঠিক হবে সেন্টার অফ এক্সেলেন্সের রিপোর্ট আসার পরেই। তিনি আরও জানিয়েছেন, শ্রেয়স বিজয় হাজারে ট্রফি খেলতে পারেন। তিনি ইতিমধ্যে নেটে ব্যাটিং করেছেন। তা করার সময় কোনও অস্বস্তি হয়নি ভারতের তারকা ব্যাটারের।

মনে করা হচ্ছে, বিজয় হাজারের ম্যাচ খেলতে পারলেই জাতীয় দলেও প্রত্যাবর্তন হতে পারে শ্রেয়স আইয়ারের। আসন্ন নিউজিল্যান্ড সিরিজে তাঁর প্রত্যাবর্তনের সম্ভাবনা প্রবল বলেই মনে করছে ক্রিকেট মহল। তবে জানা যাচ্ছে, ৩০ ডিসেম্বর পর্যন্ত সেন্টার অফ এক্সেলেন্সে থাকবেন শ্রেয়স। তার পরেই রিপোর্ট আসবে। এর পরেই বিজয় হাজারেতে খেলতে পারবেন তিনি।