বাংলার বিরুদ্ধে ডবল সেঞ্চুরি হাঁকিয়ে ইতিহাস! কে এই অমন রাও?

ওয়েব ডেস্ক: যশস্বী জয়সওয়াল থেকে বৈভব সূর্যবংশী—আইপিএলে তরুণ প্রতিভা তুলে আনার ক্ষেত্রে রাজস্থান রয়্যালস (Rajasthan Royals) বরাবরই নজর কেড়েছে। এবারের নিলামেও ৩০ লক্ষ টাকায় হায়দরাবাদের তরুণ ব্যাটার অমন রাওকে (Aman Rao) দলে নেয় রাজস্থান। আর সেই সিদ্ধান্ত যে কতটা সঠিক ছিল, তা প্রমাণ করে দিলেন অমন নিজেই। মঙ্গলবার বিজয় হাজারে ট্রফিতে (Vijay Hazare Trophy) বাংলা দলের বিরুদ্ধে ডবল সেঞ্চুরি (Double Century) হাঁকিয়ে চমক দিলেন তিনি। মাত্র ১৫৪ বলে অপরাজিত ২০০ রানের বিধ্বংসী ইনিংস খেলেন অমন।

আমনের জন্ম আমেরিকায় হলেও ভারতের নাগরিকত্ব থাকায় ঘরোয়া ক্রিকেটে হায়দরাবাদের হয়ে খেলছেন তিনি। আগ্রাসী ব্যাটিংই তাঁর পরিচয়। টি-২০ ক্রিকেটে প্রায় ১৬০ স্ট্রাইক রেটে ব্যাটিং করেন তিনি। লিস্ট ‘এ’ ক্রিকেটে এই ম্যাচের আগে মাত্র দু’টি ম্যাচ খেলেছিলেন আমন। তৃতীয় ম্যাচেই গড়ে ফেললেন ইতিহাস। বিজয় হাজারে ট্রফিতে লিস্ট হায়দরাবাদের কোনও ব্যাটারের এটাই সর্বোচ্চ ব্যক্তিগত রান।

আরও পড়ুন: চলন্ত গাড়িতে রোহিতের হাত ধরে টান! ক্ষিপ্ত হলেন ‘হিট ম্যান’

বাংলার মতো কঠিন প্রতিপক্ষের বিরুদ্ধে অমনের এই ইনিংসকে বাড়তি গুরুত্ব দেওয়া হচ্ছে। কারণ এদিন মহম্মদ সামি, আকাশ দীপ ও মুকেশ কুমারের মতো অভিজ্ঞ পেসারদের সামনেও অনায়াসে খেলেন তিনি। ১০৮ বলে করেন সেঞ্চুরি। একটি ছক্কায় পৌঁছন ১৫০-তে। আর ইনিংসের শেষটা ছিল একেবারে সিনেমার মতো। আকাশ দীপের শেষ বলে বিশাল ছক্কা মেরে ডাবল সেঞ্চুরি হাঁকান হায়দরাবাদের এই ব্যাটার। শেষ পর্যন্ত ১৫৪ বলে ২০০ রানে অপরাজিত থাকেন তিনি।